Petra eo ar SMF ?  Ar SMF zo bet krouet e 1950 gant Henri Dontenville. Pal ar gevredigezh zo RENABLIÑ, studiañ ha brudañ AR VOJENNEREZH c'hall. Da lâret eo AR MOJENNOÙ kozh a vez kavet er c'hontadennoù, er buhezioù sent, war pe 'barzh an ilizoù (kizelladurioù, delwennoù...), en HENGOUNIOÙ POBL - ar folklor ma karit -, ha kement zo tout. Ar  mojennoù-se n'int ket gall e gwirionez, kalz koshoc'h int evit Bro-C'hall, hag a-bell ! Al lodenn vrasañ deusoute a sav betek mare ar Gelted ha pelloc'h c'hoazh a-wechoù.  Seurt danvez 'oa bet dastumet adalek an naontekvet kantved, betek ar Brezel Pevarzek. 'Ba Breizh oa bet un toullad tud oc'h ober al labour-se, evel Kervarker, Luzel, Anatol ar Braz, ha Paul Sébillot e Breizh-Uhel.  Met etre an daou vrezel 'oa chomet pep tra a-sav : ar Stad c'hall ne oa ket intereset gant an traoù-se ha ne roe  gwenneg ebet evit ober furchadennoù. Un nebeudig tud nemetken a zalc'he da studiañ an hengounioù pobl, en o zouez Henri Dontenville. Evit kas an traoù war-raok 'noa krouet ar SMF.